作者:貫雲石
標題:南呂・金字經
內容:曉來春勻透，西園第一枝，香暖朱簾酒滿卮。思，休歌腸斷詞。關心事，夜闌入靜時。金芽薰曉日，碧風度小溪，香暖金爐酒滿杯。奇，夜來香透幃。人初睡，玉堂春夢迴。峨眉能自惜，別離淚似傾，休唱陽關第四聲。情，夜深愁寐醒。人孤另，蕭蕭月二更。淚濺描金袖，不知心為誰？芳草萋萋人未歸。期，一春魚雁稀。人憔悴，愁堆入字眉。紫簫聲初散，玉爐香正濃，涼月溶溶小院中。從，別來衾枕空。遊仙夢，一簾梅雪風。輕寒堆翠被，東風暖玉纖，香冷金猊月轉簾。添，蛾眉新淡尖。香收焰，倚窗愁未タ。楚臺雲歸去，待都來三二朝，閒煞東風碧玉簫。簫，寶釵金鳳翹。風流貌，把人來憔悴了。